CELEX: 32017R1389
Language: ro
Date: 2017-07-26 00:00:00
Title: Regulamentul (UE) 2017/1389 al Comisiei din 26 iulie 2017 de modificare a anexei VII la Regulamentul (CE) nr. 882/2004 al Parlamentului European și al Consiliului în ceea ce privește desemnarea laboratorului de referință al UE pentru virusuri de origine alimentară (Text cu relevanță pentru SEE. )

27.7.2017   
            
            
               RO
            
            
               Jurnalul Oficial al Uniunii Europene
            
            
               L 195/9
            
         REGULAMENTUL (UE) 2017/1389 AL COMISIEI
   din 26 iulie 2017
   de modificare a anexei VII la Regulamentul (CE) nr. 882/2004 al Parlamentului European și al Consiliului în ceea ce privește desemnarea laboratorului de referință al UE pentru virusuri de origine alimentară
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (1), în special articolul 32 alineatul (5),
   întrucât:
   
               (1)
            
            
               Regulamentul (CE) nr. 882/2004 prevede sarcinile, atribuțiile și cerințele generale ale laboratoarelor de referință din Uniunea Europeană (UE) pentru produsele alimentare, hrana pentru animale și sănătatea animală. Laboratoarele de referință ale UE pentru produsele alimentare și hrana pentru animale sunt enumerate în partea I din anexa VII la regulamentul respectiv. Lista în cauză nu include un laborator de referință al UE pentru virusuri de origine alimentară. Cu toate acestea, în conformitate cu articolul 32 alineatul (5) din același regulament, Comisia poate include în anexa VII alte laboratoare de referință comunitare.
            
         
               (2)
            
            
               Laboratoarele de referință ale UE ar trebui să acopere legislația privind hrana pentru animale și produsele alimentare, precum și sănătatea animală, domenii în care sunt necesare rezultate analitice și diagnostice precise. Deși există metode consacrate de detectare a virusurilor de origine alimentară, eficacitatea controalelor este afectată de lipsa uniformității în utilizarea testelor. Faptul că nu se realizează teste de aptitudini pentru a evalua metodele întrebuințate de către laboratoarele naționale de referință și capacitatea acestora de a utiliza testele face dificilă pentru unele laboratoare naționale de referință și laboratoare oficiale obținerea acreditării necesare pentru a lucra în conformitate cu Regulamentul (CE) nr. 882/2004. Prin urmare, lipsa unui laborator de referință al UE privind virusurile de origine alimentară afectează în mod negativ capacitatea autorităților competente de a efectua controale oficiale în acest domeniu.
            
         
               (3)
            
            
               La 16 decembrie 2016, Comisia a lansat o cerere de candidaturi pentru selectarea și desemnarea unui laborator de referință al UE pentru virusurile de origine alimentară. Laboratorul selectat, Livsmedelsverket, ar trebui să fie desemnat ca laborator de referință al UE în domeniul virusurilor de origine alimentară.
            
         
               (4)
            
            
               Prin urmare, partea I din anexa VII la Regulamentul (CE) nr. 882/2004 ar trebui modificată în consecință.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   În anexa VII la Regulamentul (CE) nr. 882/2004, partea I, se adaugă punctul 22, după cum urmează:
   
      „22.   Laborator de referință al UE pentru virusuri de origine alimentară
      
      Livsmedelsverket
      Uppsala
      Suedia”.
   
   Articolul 2
   Prezentul regulament intră în vigoare în a 20-a zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 26 iulie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 165, 30.4.2004, p. 1.